NORDJYLLAND:Retssagen mod en 42-årig nordjyde, der var tiltalt for overtrædelse af blasfemiparagraffen, er nu aflyst. Det sker efter et bredt flertal i folketinget fredag afskaffede paragraf 140 i straffeloven - den omdiskuterede blasfemiparagraf.

Efter planen skulle den 42-årige havde været i Retten i Aalborg 7. juni, hvor han var tiltalt for at have delt en video på Facebook i december 2015, hvor han brænder Koranen i sin have. Men nu er tiltalen mod ham altså droppet.

- Lovgiver har besluttet at ophæve straffelovens blasfemiparagraf om offentlig spot eller forhånelse i forhold til en religion. Blasfemi var jo netop kernen i tiltalen mod den 42-årige. Når hans gerning ikke længere er strafbar - ja, så kan vi ikke længere gennemføre den planlagte straffesag, der derfor er aflyst. Den tiltalte vil derfor ikke blive straffet.

Det oplyser statsadvokat Jan Reckendorff i en pressemeddelelse.